Ima li boljeg natječaja od onog kojeg objavite uoči Uskrsa i zatvorite ga odmah nakon Uskrsa. Tko se normalan tijekom Uskrsa nada takvom lijepom kožnom brlogu, osim nekog sretnog stranačkog zeke

Prevare velike i male su svuda oko nas, ponekad su tako zgodno i maštovito osmišljene da zaslužuju istinsko poštovanje. Eto recimo, u tijeku je osvajanje državnih poduzeća od strane nove vlasti. Kako taj proces traje beskrajno dugo, nakon dva mjeseca još nisu formirana ni sva ministarstva pa ljudi koji već četiri godine strpljivo čekaju svoju fotelju pomalo gube strpljenje i nastoje se snaći kako god znaju i umiju, a nije da ne umiju, ipak su to iskusni stranački ljudi.

A ima li bolje fotelje od savjetnika direktora neke banke, i to još državne banke? Malo je tako dobrih fotelja čak i u Hrvatskoj, pa natječaj za to radno mjesto treba pažljivo provesti, tako da ga nitko ne vidi osim onog tko treba da ga vidi.

Sadržaj se nastavlja...

A ima li boljeg natječaja od onog kojeg objavite uoči Uskrsa i zatvorite ga odmah nakon Uskrsa. Tko se normalan tijekom Uskrsa nada takvom lijepom kožnom brlogu, osim nekog sretnog stranačkog zeke. Kojega je odlučio udomiti direktor Naše, Hrvatske, Državne banke, koja se sasvim prigodno zove Croatia banka. Jer kad je naša banka onda je samo za naše. Direktora je postavila još bivša vlast ali se čovjek sad s pravom nada da će mu zec iz šešira nove vlasti dobro doći kod te iste vlasti.

Pa je u četvrtak, dan prije Uskrsnih blagdana stari direktor raspisao natječaj za novog savjetnika. Koji traje, gle vraga - samo do utorka, dan iza blagdana. Natječaj je reda radi objavljen na portalu Moj posao, a na stranicama same banke je istodobno stajalo kako "trenutno nema slobodnih radnih mjesta". Osim za naše, ali to su zaboravili dodati. Kako bi se maksimalno smanjila vjerojatnost da će se na taj natječaj javiti itko drugi, nikad ne znaš, ima očajnika koji i preko Uskrsa gledaju natječaje, postavljeni su visoki kriteriji - iskustvo u praktičnom odvjetništvu i međunarodno bankovno iskustvo. Zvuči izuzetno zahtjevno, bankar sa međunarodnim iskustvom, ali koji je u praksi radio i kao odvjetnik. Tko tome može udovoljiti osim našeg zeke.

Jer on je zapravo odvjetnik. A svoje međunarodno iskustvo kalio je u ni manje ni više nego - u Bosna Hypo Leasingu. Uz tu se uglednu financijsku kuću doduše vežu neke druge milijunske prevare, ali nas vesele i ove naše male slatke hrvatske prevare, pogotovo kada ih rade zečevi na račun ovaca.

Tko je imenom i prezimenom zec u ovom slučaju i nije toliko bitno, važno da su ovce sanaciju Croatia banke svojedobno platile 588 milijuna kuna. Meee..